**Sak 8.10**

**Rogaland SV vil sikre fortsatt drift ved NINA, Norsk institutt for naturforskning, på Ims i Sandnes.**

NINA driver forskning innenfor laksefiske og innlandsfiske som har betydning både lokalt, nasjonalt og internasjonalt. Forskningsstasjonen leverer nødvendig kunnskap om forholdet mellom gytebestand og rekruttering, vandring, vekst, overlevelse og tilpasningsevne. Miljødirektoratet vurderer også Ims som beste lokalitet for genbank for viktige bestander av sjøørret og villaks.

Ved kongelig resolusjon av 27. Juli 1973 ble Staten ved Miljøverndepartementet gitt tillatelse av det norske Storting til å ekspropriere alt fiske i Imsa fra sjøen til Liavatnet. I 1975 kom en toveis fiskefelle i drift, og all fisk som vandrer ut av eller opp i elva blir daglig undersøkt og merket. I 1990 kom det krav om at vanninntaket til forsøksanlegget ikke kunne være på en strekning med oppvandrende fisk som kunne bringe med seg smitte fra havet, og en fiskesperre ble nødvendig. Fra og med 1993 var fiskesperren i drift, og NINA fikk et kontrollerbart gyte- og oppvekstområde for laks og sjøørret i elva. Tillatelsen til fiskesperren er gitt av NVE.

I noen miljøer arbeides det nå aktivt for å fjerne fiskesperren.

Det finnes kun to forskningsstasjoner som kan levere forskning på sjøoverlevelsen til vill og utsatt laksesmolt. Det er NINA på Ims og Burrishoole i Irland. De er indekselver for laksen i Nord-Atlanteren, og data fra overvåkningen brukes av det internasjonale havforskningsrådet ICES og av den Nord-Atlantiske laksevernkonvensjonen NASCO som grunnlag for deres råd til norske og internasjonale laksereguleringer.

NINA Forskningsstasjon på Ims har en verdensledende posisjon i internasjonal forskning på laksefisk, og NINAs lakseforskning fikk karakteren ”i verdensklasse” av Norges Forskningsråd i 2011.

Rogaland SV vil sikre fortsatt drift av forskningsstasjonen på Ims, og beholde fiskesperren og aktiv bruk av denne. SV støtter også etablering av genbank. Da er det avgjørende at fiskesperren blir stående.

Sandnes, 21.2.2016

Styret i Sandnes SV

v/Tore Haye